Finn Wilhelmsen

**Finn Wilhelmsen** (1939–2013) var en norsk sosialantropolog, skipsreder og milliardær. Han arvet sammen med sine tre søsken Wilhelm, Cecilie og Helen Norges største rederi Wilh. Wilhelmsen etter faren Tom Wilhelmsen i 1978. Finn Wilhelmsen tilhørte fjerde generasjon eiere av rederiet. Finns mor var kunstneren Ba Dedekam.

Finn Wilhelmsen flyttet til USA for å studere antropologi rundt 1960 og ble boende der frem til 2002. Han tok ph.d.-graden med avhandlingen *Marsaxlokk: An Ethnography of a Maltese Fishing Village* ved Wayne State University i 1977 og ble siden førsteamanuensis (associate professor) i sosialantropologi ved Chapman College (senere Chapman University), et privat college/universitet i California. Han utga boken *Salmon Spirits and World Renewal Concepts of the Kwakiutl*  og interesserte seg i flere tiår for «Mardi Gras-indianerne», en karnevaltradisjon blant afro-amerikanere i New Orleans som innebærer å kle seg ut med svært forseggjorte kostymer som er inspirert av, men også i stor grad overdriver, amerikanske urfolks («indianeres») klesdrakter. Ifølge tradisjonen skal dette være en måte å minnes urfolk («indianere») som hjalp rømte svarte slaver under slaveriet i USA. Wilhelmsen la ned en innsats i å dokumentere denne karnevalstradisjonens historie og praksiser fra tidlig i 1970-årene og frem til årtusenskiftet, gjennom bilder, film og minst en artikkel. Innen denne karnevalstradisjonen ble han utnevnt til «indianerhøvding» og «visesheriff» innen en av «stammene», dvs. organisasjonene av afroamerikanere som deltar i karnevalet, og som begge kan ha vært titler som ble gitt til flere innen samme organisasjon.

Etter mer enn 40 år i USA flyttet Finn Wilhelmsen som 63-åring tilbake til Norge. Finn Wilhelmsen var ikke aktivt involvert i familiens rederivirksomhet, men hadde en større eierandel i den verdsatt til et milliardbeløp, og det var broren Wilhelm som bestyrte familieformuen. Finn Wilhelmsen ble beskrevet som en «eksentrisk mann, som hverken hadde forståelse eller interesse for økonomi». Søsteren Helen Juell beskrev Finn som uten praktisk eller økonomisk sans, og sa at han de siste årene var preget av sykdom. Finn Wilhelmsens adoptivdatter er Hannah Wilhelmsen. Før sin død ga Finn Wilhelmsen en familiestiftelse kontrollert av broren Wilhelm og hans familiegren kontroll over sin formue gjennom en A-aksje, en omstendighet som senere ble en del av en pågående familiefeide i Wilhelmsen-familien da adoptivdatteren arvet B-aksjer uten stemmerett. Hannah Wilhelmsen gikk derfor til sak mot fetteren om kontrollen over formuen, men tapte søksmålet i 2023.

Etter at han flyttet til Norge engasjerte han seg i nærmiljøet i Tønsberg og Nøtterøy-området, bl.a. som støttespiller for Tønsberg Sjømannsforening. Kort før sin død engasjerte han seg for bevaring av Søsterhjemmet i Tønsberg, som hadde blitt etablert med støtte fra Wilhelmsen-familien. Han etablerte Finn Wilhelmsens Stiftelse som støtter medisinsk forskning og kulturelle formål knyttet til Tønsberg og Nøtterøy.

## Bibliografi
*Finn Wilhelmsen (1973). «Creativity in the Songs of the Mardi Gras Indians of New Orleans, Louisiana», *Louisiana Folklore Miscellany*, vol. 3, nr. 3
*Finn Wilhelmsen (1976): *Marsaxlokk: An Ethnography of a Maltese Fishing Village*, ph.d.-avhandling ved Wayne State University publisert 1976 (graden tildelt 1977)
*Finn Wilhelmsen (1980): *Salmon Spirits and World Renewal Concepts of the Kwakiutl*. Bind 28 av Völkerkundliche Arbeitsgemeinschafts avhandlingsserie. 89 sider.

## Referanser